
1.
A GYÓGYSZER NEVE

Laxamed 5 mg gyomornedv-ellenálló tabletta

2.
MINŐSÉGI ÉS MENNYISÉGI ÖSSZETÉTEL

5 mg biszakodilt tartalmaz gyomornedv-ellenálló tablettánként.

Ismert hatású segédanyag: 60,75 mg laktóz-monohidrát tablettánként.

A segédanyagok teljes listáját lásd a 6.1 pontban.

3.
GYÓGYSZERFORMA

Gyomornedv-ellenálló tabletta

Sárga színű, kerek, mindkét oldalán domború és sima felületű tabletta.

A tabletták átmérője 5,85 mm ± 0,3 mm.
4.
KLINIKAI JELLEMZŐK

4.1
Terápiás javallatok

Székrekedésben szenvedő betegek rövid távú kezelése.

Diagnosztikai vizsgálatok előkészítése, pre- és posztoperatív kezelések, valamint a székletürítés megkönnyítését igénylő állapotok esetén, orvosi ellenőrzés mellett.

4.2
Adagolás és alkalmazás

Adagolás

I. Székrekedés kezelésére

Felnőttek:
naponta 1-2 tabletta (5-10 mg). 
Ajánlatos az alacsonyabb dózissal kezdeni. 
A rendszeres székletürítés érdekében a dózist – a javasolt maximális napi adag eléréséig – lehet növelni.

A napi maximális adagot (10 mg) nem szabad túllépni és orvosi kivizsgálás nélkül legfeljebb öt napig szedhető (lásd 4.4 pont).
Gyermekek:
· 10 évnél idősebb gyermekek:
naponta 1-2 tabletta (5-10 mg). 

Ajánlatos az alacsonyabb dózissal kezdeni. 
A rendszeres székletürítés érdekében a dózist – a javasolt maximális napi adag eléréséig – lehet növelni.

A napi maximális adagot (10 mg) nem szabad túllépni és orvosi kivizsgálás nélkül legfeljebb öt napig szedhető (lásd 4.4 pont).

· 4-10 éves gyermekek: 
naponta 1 tabletta (5 mg). 

A napi maximális adagot nem szabad túllépni és orvosi kivizsgálás nélkül legfeljebb öt napig szedhető (lásd 4.4 pont).
A készítmény 4 évesnél fiatalabb gyermekeknek nem adható:
10 éves vagy fiatalabb gyermekeket krónikus vagy tartósan fennálló székrekedés esetén csak orvosi felügyelet mellett szabad kezelni.

A tablettát a székrekedés kezelésére este, lefekvés előtt kell bevenni, hogy a következő reggelre székletürítést eredményezzen. 

II. Diagnosztikai vizsgálatok előkészítésére, pre- és posztoperatív kezelések, valamint a székletürítés megkönnyítését igénylő állapotok esetén 

Ha diagnosztikai vizsgálat előkészítésére, pre- és posztoperatív kezelésekre vagy a székletürítés könnyítését igénylő állapotokban alkalmazzák, a Laxamed csak orvosi ellenőrzés mellett alkalmazható.

Felnőttek:

A belek teljes kiürítésének érdekében felnőtteknek a javasolt adag 2 tabletta (10 mg) a beavatkozást megelőző reggel, majd 2 tabletta (10 mg) este, majd 1 gyors hatású hashajtó (pl. 1 biszakodil‑tartalmú végbélkúp, 10 mg) a vizsgálat, műtét reggelén. 

Gyermekek:
4 éves vagy idősebb gyermekeknek 1 tabletta (5 mg) a beavatkozást megelőző este, majd egy gyors hatású, gyermekeknek adható hashajtó készítmény (pl. végbélkúp) a vizsgálat, műtét reggelén.

Az alkalmazás módja
A tablettát egészben kell lenyelni, megfelelő mennyiségű folyadékkal.

A tablettát nem szabad szétrágni!

4.3
Ellenjavallatok

· A készítmény hatóanyagával vagy a 6.1 pontban felsorolt bármely segédanyagával szembeni túlérzékenység;
· ileus, akut hasi tünetek esetén, beleértve az appendicitist, heveny bélgyulladásokat.

· súlyos folyadékveszteség esetén;

· hányingerrel és hányással járó súlyos hasi fájdalom esetén, mely súlyosabb betegség jelzője lehet.

4.4
Különleges figyelmeztetések és az alkalmazással kapcsolatos óvintézkedések

Mint a többi hashajtó, úgy a Laxamed sem adható folyamatosan hosszabb ideig. Öt napnál tovább tartó panaszok esetén a székrekedés okát ki kell vizsgálni.

Tartós, túlzott alkalmazása a folyadék- és elektrolit-egyensúly zavarához, valamint hypokalaemiához vezethet.

Az intestinalis folyadékvesztés elősegítheti a dehydratiót. Ennek szomjúság és oliguria lehetnek a tünetei. Azoknál a dehidrált betegeknél, akiknél a dehydratio különösen veszélyes lehet (pl. veseelégtelenség, idős betegek esetén), a Laxamed adását le kell állítani, és csak orvosi felügyelet mellett szabad újra elkezdeni.

A stimuláns hashajtók, köztük a Laxamed nem segítik elő a testsúlycsökkentést (lásd 5.1 pont).

A betegek haematocheziát (véres székletet) észlelhetnek, ami általában enyhe és magától megszűnik. 

Biszakodilt szedő betegeknél kialakult szédülésről és/vagy syncopéról is beszámoltak. A regisztrált esetek körülményei amellett szólnak, hogy ezeket a rosszulléteket nem feltétlenül a biszakodil idézte elő, hanem inkább (a székürítést elősegítő préselés okozta) defaecatiós syncopénak felelnek meg. Az is elképzelhető, hogy a syncope a székrekedéssel járó hasi fájdalom okozta vasovagalis reflex következménye volt. 

Egy tabletta 60,75 mg laktóz-monohidrátot tartalmaz, ez székrekedés esetén az ajánlott napi adagot tekintve 121,5 mg-nak felel meg felnőttek és 10 évesnél idősebb gyermekek esetén. Radiográfiás vizsgálat esetén az adag a maximális 243 mg napi adagnak felel meg felnőttek és 10 évesnél idősebb gyermekek esetén.

Ritkán előforduló, örökletes galaktózintoleranciában, teljes laktázhiányban vagy glükóz‑galaktóz malabszorpcióban a készítmény nem szedhető.

A készítmény kevesebb mint 1 mmol (23 mg) nátriumot tartalmaz tablettánként, azaz gyakorlatilag „nátriummentes”.
4.5
Gyógyszerkölcsönhatások és egyéb interakciók

A tablettának különleges bevonata van, mely előbb leoldódhat, ha a gyomor savasságát csökkentő gyógyszerrel adják együtt, ezért tejjel, savközömbösítőkkel vagy protonpumpagátlókkal együtt nem szabad bevenni.
Vizelethajtók vagy kortikoszteroidok együttes adása növelheti az elektrolitegyensúly zavarát, ha nagy adag biszakodilt alkalmaznak.

Az elektrolitegyensúly zavara fokozhatja a szívglikozidokkal szembeni érzékenységet.

Az egyéb laxatívumok egyidejű alkalmazása növelheti a Laxamed emésztőrendszeri mellékhatásainak előfordulását.

4.6 Termékenység, terhesség és szoptatás

Terhesség

Terhes nőkön történő alkalmazásra nincs megfelelő klinikai vizsgálati adat. Hosszú távú tapasztalatok azt mutatták, hogy nincs nemkívánatos vagy károsító hatásra utaló adat terhesség során. Mint minden gyógyszert, a Laxamedet is csak orvosi tanácsra szabad terhesség alatt alkalmazni.

Szoptatás

A klinikai adatok azt mutatják, hogy sem a biszakodil aktív BHPM (bisz-(p-hidroxifenil)-piridil-2-metán) formája, sem glükuronid metabolitjai nem választódnak ki egészséges szoptató nők anyatejébe. Mint minden gyógyszert, a Laxamedet is csak orvosi tanácsra szabad szoptatás alatt alkalmazni.

Termékenység

A Laxamed termékenységet befolyásoló hatásait emberen nem vizsgálták.

4.7
A készítmény hatásai a gépjárművezetéshez és a gépek kezeléséhez szükséges képességekre

A készítménynek a gépjárművezetéshez és a gépek kezeléséhez szükséges képességeket befolyásoló hatásait nem vizsgálták.

Mindazonáltal a betegeket tájékoztatni kell, hogy a vasovagalis válasz (pl. hasi görcs) miatt szédülést és/vagy syncopét tapasztalhatnak. Ha hasi görcs jelentkezik, kerüljék a potenciálisan veszélyes feladatok végzését, mint pl. gépjárművezetés vagy gépek kezelése.
4.8
Nemkívánatos hatások, mellékhatások

A 3306 beteg bevonásával biszakodillal végzett 16 klinikai vizsgálat eredményei alapján állapították meg a mellékhatások gyakorisági adatait. 

A MedDRA szerinti gyakorisági kategóriák:

Nagyon gyakori
≥ 1/10

Gyakori
≥ 1/100 - < 1/10

Nem gyakori
≥ 1/1000 - < 1/100

Ritka
≥ 1/10 000 - < 1/1000

Nagyon ritka 
< 1/10 000 

Nem ismert
a gyakoriság a rendelkezésre álló adatokból nem állapítható meg

A biszakodil esetén leggyakrabban jelentett mellékhatás a hasi fájdalom és hasmenés voltak.

A következő mellékhatások fordulhatnak elő Laxamed-kezelés során:

Immunrendszeri betegségek és tünetek

Ritka:
anaphylaxiás reakciók*, angiooedema*, túlérzékenységi reakció

Anyagcsere- és táplálkozási betegségek és tünetek

Ritka:
dehydratio*

Idegrendszeri betegségek és tünetek

Nem gyakori:
szédülés

Ritka:
syncope

A biszakodil alkalmazása után tapasztalt szédülés és syncope a vasovagalis válasszal (pl. hasi görcs, defecatio) mutat összefüggést.

Emésztőrendszeri betegségek és tünetek

Gyakori:
hasi görcsök, hasi fájdalom, hasmenés, hányinger
Nem gyakori:
haematochezia (véres széklet), hányás, hasi dyscomfort, anorectalis dyscomfort

Ritka:
colitis*, beleértve az ischaemiás colitist is
* A mellékhatást nem a Laxameddel végzett klinikai vizsgálatok során tapasztalták. A becsült értéket a 95%-os konfidencia intervallum felső határa alapján, az EU SmPC irányelveinek megfelelően a teljes kezelt betegszámból számították (3/3056, ami a „Ritka” kategóriának felel meg). 

Feltételezett mellékhatások bejelentése
A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni. 
Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.
4.9
Túladagolás

Tünetek

Nagy adagok alkalmazása után hasmenés jelentkezhet (híg-vizessé válhat a széklet), hasi görcsök léphetnek fel, klinikai szempontból számottevő folyadék-, kálium- és elektrolitvesztés következhet be.
A Laxamed tartós túladagolása – más hashajtókhoz hasonlóan – idült hasmenést, hasi fájdalmat, hypokalaemiát, secunder hyperaldosteronismust és vesekőképződést okozhat. Idült hashajtóabúzus esetén vesetubulus-károsodás, metabolikus alkalosis, és hypokalaemiás izomgyengeség is kialakulhat.

Kezelés

A Laxamed tabletta bevétele után hánytatással és gyomormosással csökkenthető a hatóanyag felszívódása. 
Folyadékpótlás és az elektrolit-háztartás egyensúlyának helyreállítása is szükségessé válhat. Ezek az óvintézkedések időskorúak és gyermekek esetében különösen fontosak.

Görcsoldók adása is hasznosnak bizonyulhat.

5.
FARMAKOLÓGIAI TULAJDONSÁGOK

5.1
Farmakodinámiás tulajdonságok

Farmakoterápiás csoport: kontakt hashajtók
ATC kód: A06AB02

A biszakodil lokálisan ható hashajtó, difenilmetán-származék. A kontakt hashajtókhoz hasonlóan hydragog vegyületként csökkenti a felszívódást (bélfalizgató hatású). A vastagbél lumenében hidrolizálódva serkenti a colonperisztaltikát, elősegíti a víz és az elektrolitok felhalmozódását a béllumenben. Mindezek eredményeként serkenti a székletürítést, csökkenti a tranzitidőt és lágyítja a székletet.

Vastagbélben ható hashajtóként a biszakodil kifejezetten a tápcsatorna alsó szakaszának természetes ürülését serkenti. Ezért a biszakodil nem változtatja meg az emésztést, illetve nincs hatással az alapvető tápanyagok vékonybélből történő felszívódására és a kalóriabevitelre.

5.2
Farmakokinetikai tulajdonságok

Oralis vagy rectalis formában adva a biszakodil – főként a bélnyálkahártya észteráz enzimei által – gyorsan hidrolizálódik és a hashajtó hatást hordozó aktív vegyületté, a bis-(p-hidroxifenil)-piridil-2-metánná (BHPM) alakul.

A gyomorsavnak ellenálló tabletta adása esetén a maximális BHPM plazmakoncentrációk a bevételt követően 4-10 órával alakultak ki, míg a laxatív hatás 6-12 órával a tabletta beadása után jelentkezett. Kúp esetén átlagosan 20 perccel az alkalmazást követően jelentkezett a laxatív hatás; néhány esetben a hatást az alkalmazás után 45 perccel észlelték. A maximális BHPM plazmakoncentráció a kúp alkalmazása után 0,5-3 órával alakult ki. Tehát a biszakodil laxatív hatása nem korrelál a BHPM plazmaszinttel. A BHPM lokálisan hat a bél alsó szakaszában, nincs összefüggés a laxatív hatás és az aktív BHPM plazmaszintje között. Ezért a biszakodil tablettát úgy fejlesztették ki, hogy ellenálljon a gyomorsavnak és a vékonybélnedvnek, így hatóanyaga javarészt a vastagbélben, vagyis a szándékolt hatás helyén szabadul fel.

Oralis és rectalis alkalmazást követően a gyógyszernek csak kis mennyisége szívódik fel, a bélfalban és a májban csaknem teljes mértékben inaktív BHPM glükoroniddá konjugálódik. A BHPM glükoronid becsült plazma eliminációs felezési ideje 16,5 óra. 
A biszakodil tabletta alkalmazását követően átlagosan a bevitt dózis 51,8%-a mutatható ki a székletből szabad BHPM formájában, és a dózis átlagosan 10,5%-a található meg a vizeletben BHPM glükoronid formájában. A kúp alkalmazását követően átlagosan a dózis 3,1%-a volt kinyerhető a vizeletből BHPM glükoronid formájában. A széklet nagy mennyiségben (a teljes kiürülés 90%-a) BHPM-aktív metabolitot, kis mennyiségben változatlan formájú biszakodilt tartalmaz.

5.3
A preklinikai biztonságossági vizsgálatok eredményei

A rágcsálóknál és más állatfajoknál a szájon át adott biszakodil akut toxicitása kicsi, LD50 értéke 2 g/ttkg-nál is nagyobb volt; kutyák akár 15 g/ttkg-os dózisokat is elviseltek. A biszakodil akut toxicitásának tüneteként hasmenés, a motoros aktivitás csökkenése és piloerectio jelentkezett. 

A legfeljebb 26 héten keresztül, ismételten adagolt dózisok hatásait értékelő vizsgálatokat patkányon, törpemalacokon és rhesusmajmokon végezték. Amint az várható volt, az alkalmazott dózis nagyságával arányos, heves hasmenés jelentkezett minden állatfajon (a törpemalacokat kivéve). Jellegzetes kórszövettani elváltozásokat nem észleltek és gyógyszerfüggő nephrotoxicitást sem figyeltek meg. A 32 héten keresztül kezelt patkányok húgyhólyagjában a biszakodil okozta szövetproliferatiót észleltek. A megfigyelt proliferatiót nem a biszakodilnak, hanem a vizeletben az elektrolitzavar okozta microcalculus-képződés következményének tulajdonították, amelyeknek a Laxamed 5 mg tabletta humán alkalmazása szempontjából nincs biológiai jelentősége.

A biszakodil a baktériumokon és emlőssejteken elvégzett számos mutagenitási tesztben nem bizonyult genotoxikus hatásúnak. Szíriai aranyhörcsög embrió /SHE/ sejttenyészetekben sem fokozta számottevően a sejtek morfológiai transzformációját. A biszakodil nem fejtett ki mutagén hatást a megfelelő tesztek során.

A biszakodillal nem végeztek hagyományos (élethosszig tartó) karcinogenitási vizsgálatokat. A biszakodil terápiás hatása a fenolftaleinéhez hasonló, ezért p53 transzgenikus egereken, 26 héten keresztül értékelték a hatásait. A naponta legfeljebb 8000 mg/ttkg dózisokkal kezelt állatokon nem észleltek a biszakodil hatásaira visszavezethető daganatképződést.

Patkányoknál és nyulaknál nem észleltek teratogén hatásokat (FDA Terhességi Kockázati Kategória B) 1000 mg/ttkg/nap dózisig, ami legalább 800-szorosa a maximális javasolt humán napi dózisnak (MRHDD) (mg/m2 alapján). Patkányoknál materno- és embriotoxicitást a MRHDD-nál legalább 80‑szor nagyobb dózisok esetén észleltek.

6.
GYÓGYSZERÉSZETI JELLEMZŐK

6.1
Segédanyagok felsorolása

Tablettamag:

laktóz-monohidrát

glicerin

mikrokristályos cellulóz

kukoricakeményítő

magnézium-sztearát

Bevonat:

Opadry White (YS-1-7027)
hipromellóz
titán-dioxid (E171)
triacetin 

Acryl Eze II 493Z120005 
metakrilsav-etil-akrilát-kopolimer
talkum

poloxamer 407

kalcium-szilikát 

nátrium-hidrogénkarbonát
sárga vas-oxid (E172)
nátrium-lauril-szulfát 
titán-dioxid (E171)
6.2
Inkompatibilitások

Nem értelmezhető.

6.3
Felhasználhatósági időtartam

3 év
6.4
Különleges tárolási előírások

Legfeljebb 30 °C-on tárolandó.

A fénytől való védelem érdekében az eredeti csomagolásban tárolandó.

6.5
Csomagolás típusa és kiszerelése

30 db gyomornedv-ellenálló tabletta PVC/PVDC buborékfóliából és alumínium (záró)fóliából álló átlátszatlan buborékcsomagolásban és dobozban.
6.6
A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk
A megsemmisítésre vonatkozóan nincsenek különleges előírások. 
Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.

Megjegyzés: keresztjelzés nélküli

Osztályozás: I. csoport

Orvosi rendelvény nélkül is kiadható gyógyszer (VN).

7.
A FORGALOMBA HOZATALI ENGEDÉLY JOGOSULTJA

Medico Uno Pharmaceuticals SE
2051 Biatorbágy, Viadukt u. 12.
Magyarország
8.
A FORGALOMBA HOZATALI ENGEDÉLY SZÁMA(I)
OGYI-T-23803/01
30×
PVC/PVDC buborékfóliából és alumínium (záró)fóliából álló átlátszatlan buborékcsomagolás
9.
A FORGALOMBA HOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2021. január 6.
10.
A SZÖVEG ELLENŐRZÉSÉNEK DÁTUMA

2021. január 6.
OGYÉI/56024/2019

